《高阳台 秋夕有怀》
清代·吕采芝

雁彻层霄，蛩鸣断砌，乍寒慵自开帘。又是黄昏，窥人月影纤纤。

纱窗悄静谁为语，独徘徊、底事心怜。更何堪，蛛网飞灰，积满牙签。

天涯一路迷芳草，总深情欲寄，怎上鸾笺。小立栏杆，销魂暗惜流年。

秋风那管人憔悴，一声声、敲响重帘。最无端，愁是偷愁，泪是偷沾。

作者简介：江苏阳湖人，字寿华。赵镛谟妻。早寡。工诗词。有《幽竹斋诗》、《秋笳词》。